Rasmus Prehn (S), 2008-05-29:
I dag er det at læse i ugebrevet Danske Kommuner, at finansministeren siger til landets kommuner: Det er sidste chance.
Retter I ikke ind, bliver I ensrettet.
Men det, der også er sidste chance i dag eller i hvert fald en af de sidste chancer, er chancen for at gå op imod regeringens benhårde politik over for kommunerne, regeringens løftebrud, regeringens mistillid over for kommunerne, regeringens kontrol og regeringens supercentralistiske og nidkære detailstyring.
Det er sidste chance.
Det er i dag, vi står med nogle af de voldsomste sanktioner over for kommunerne, så det er i sandhed sidste chance for Folketinget og for danskerne til at sige fra over for regeringens løftebrud og meget ufri tilgang til kommunerne.
Der er netop med de forslag, ikke alene L 174, som vi behandler her, men også de foregående, en stor mistillid til landets kommuner, en stor mistro til, at de kan administrere tingene selv.
Man går ind og siger: Gør I ikke nøjagtigt, som vi har dikteret, kommer vi efter jer, og så straffer vi jer.
Forslagene her er også et udtryk for, at regeringen virkelig er løbet fra sine løfter i valgkampen.
Hvad hørte vi i folketingsvalgkampen?
Jo, regeringen sagde gang på gang: Der er råd til både skattelettelser og til velfærd.
Det, vi så kan se efter valget, er jo, at det ser meget sløjt ud med kommunernes økonomi.
Man er faktisk presset.
Det var at læse i Jyllands-Posten, hvor de refererede fra en FTF-undersøgelse her onsdag den 21. maj, at man i 72 pct. af landets kommuner er i gang med at kigge på budgetterne igen, er i gang med at foretage besparelser.
Og hvis vi kigger alene på serviceudgifterne, er der tale om, at i hvert fald en tredjedel af kommunerne nu er i gang med at spare.
Så regeringen lovede bedre velfærd, men det, vi kan se her, er, at der bliver sparet, og overholder man ikke lige til punkt og prikke de her aftaler, vil regeringen være parat til at modregne kommunerne.
Det betyder ikke mindst, at kommunerne, når vi taler anlægsloft, som jo også er en del af det her lovforslag, fuldstændig er blevet taget med bukserne nede.
Man havde ikke nogen aftale om, at der skulle være anlægsloft.
Vi stillede fra socialdemokratisk side et spørgsmål i sommer: Er der anlægsloft, eller er der ikke anlægsloft?
Og regeringen sagde udtrykkeligt - hr. Thor Pedersen var det - at der ikke var noget anlægsloft i forhold til den her kommuneaftale.
Og alligevel kommer man som en tyv om natten fra regeringens side og lægger loft over anlægsudgifterne.
Det betyder, at der er en række projekter, der bliver udskudt.
Mange kommuner udskyder det ene anlægsprojekt efter det andet.
Vi har senest set, at statsministerens løfte om skoletoiletter ikke kan overholdes.
Mange steder tager man simpelt hen renovering af skoler af budgetterne.
Det er ringere velfærd.
Som det blev sagt i Politiken i går, er det svært at lære noget, når man går i en svinesti.
Også for så vidt angår klimainitiativer, har vi set, at det ene projekt efter det andet bliver taget af.
Regeringen har sat sig op på den høje hest, når det handler om klimainitiativer: Nu skulle der virkelig ske noget.
Alligevel ser vi så i de kommuner, der er gået foran, Middelfart, Sønderborg, Frederikshavn og Lolland Kommune, at de er nødt til nu at udskyde nogle af deres klimainitiativer, alene fordi regeringen har lavet et anlægsloft.
Så på den måde kan vi fra Socialdemokratiets side på det kraftigste tage afstand fra hele den filosofi, der ligger i det her lovforslag, og vi bakker op om det ændringsforslag, der er stillet, og som netop lægger op til at lave en særlig dispensationsmulighed for klimainitiativer, fordi vi netop synes, at noget af det vigtigste er, at kommunerne får lov til at sætte projekter i gang, der gør, at vi kan spare på energien og mindske CO2-udslippet.
Vi synes, at hvis man endelig skal have et anlægsloft, må minimum være, at man laver en dispensationsmulighed netop for klimainitiativer.